[Foto’s] Afrikaanse aktrise deel pragtige troufoto’sElma Postma en Paul Potgieter trou (Foto: Anne Grace Fotografie) Die Afrikaanse aktrise Elma Postma het Maandag ŉ paar van haar mooiste troufoto’s met aanhangers op sosiale media gedeel. Elma, veral bekend vir haar rol as Dezi in 7de Laan en een van die voormalige aanbieders van Boer soek ŉ vrou, het op 14 Desember tydens ŉ intieme geleentheid afgehaak met Paul Potgieter. “Dit was die perfekte dag en ek het met my droomman getrou. Jude Harpstar het die harp gespeel tydens die seremonie en voor die onthaal – dit was so mooi. Ons was omring deur ons naaste familie en vriende en ek het lanklaas in my lewe soveel geluk en liefde op een dag ervaar,” het sy aan Sarie.com vertel. Die aktrise het gesê haar troufoto’s, wat by die Kuthaba Bush Lodge in Limpopo geneem is, sal vir ewig die mooiste herinneringe vasvang. “Ek wil graag die foto’s van my en Paul se mooi dag deel om dankie te sê vir almal sonder wie ons dit nie kon doen nie. Hoe groot ook al julle bydrae, julle het die dag spesiaal gemaak,” het sy op Facebook geskryf. Elma is vanaf 10 April in kykNET se splinternuwe komedie, PHIL 101, te sien. Ander akteurs sluit in Bennie Fourie, Frank Opperman en Pierre van Pletzen. Lees meer oor die komedie op Maroela Media. Elma se troufoto’s is geneem deur Anne Grace-fotografie.